khistorydata/jeongjo-sjw-relations huggingface dataset:
정조 5년
徐有防啓曰。未下直守令。今日辭朝事。命下矣。嘉山郡守閔光升。咸昌縣監李廷弼。熊川縣監李永耇。未署經云。兩司除在外疏批未下外。呈告未肅拜人員。竝卽牌招。使之署經。何如。傳曰。允。
정조 5년
以校理權以綱。修撰李鼎揆。副修撰徐有成牌不進罷職傳旨。傳于李世奭曰。只推。
정조 5년
徐有防啓曰。今十二月二十五日。都目政事爲之之意。敢啓。傳曰。知道。
정조 5년
以宣薦內禁衛試講試記。傳于李在學曰。純通二人。相當職調用。略三人。各弓子一張賜給。粗九十人。各箭竹三十箇賜給。再明日試講日。待令受賞。以此捧傳旨。仍爲付籤以入。
정조 5년
傳于徐有防曰。未肅拜兵曹參判許遞。前望單子入之。
정조 5년
兵曹參判前望單子入之。徐有寧落點。
정조 5년
兵曹口傳政事。以曺學臣爲全羅兵使。
정조 5년
兵曹口傳政事。曺翰振爲宣傳官。
정조 5년
徐有防。以弘文館言啓曰。本閣下番。連日姑降入直。事甚未安。校理權以綱。修撰李鼎揆。副修撰徐有成。旣有只推之命。修撰李鼎揆。副修撰徐有成。竝卽牌招。推移入直。校理權以綱。一體牌招察任。何如。傳曰。允。
정조 5년
又以義禁府言啓曰。全羅監司朴祐源狀啓。據刑曹䊀目內。防踏前僉使咸震輝。移本府處之事。允下矣。咸震輝時在任所云。依例發遣府書吏。交代後拿來。何如。傳曰。允。
정조 5년
又以義禁府言啓曰。儀仗庫郞廳柳鎭九。拿囚之意。敢啓。傳曰。捧拱以聞。
정조 5년
禁府啓目。咸昌前縣監朴光晦原情云云。傳旨問目內辭意。多般究覈。則其所納供。全事發明。不爲直陳。其爲情狀。極爲痛駭。刑推得情何如。判付啓。令該道道伯。除尋常親執。嚴査狀聞之意。卽爲行會。此囚段。姑勿更問。以待査啓爲良如敎。
정조 5년
辛丑十二月二十一日辰時。上御春塘臺。宣傳官試講入侍時。左承旨徐有防。右承旨李在學。右副承旨趙鼎鎭。記事官趙興鎭。假注書趙衍德。記注官張顯慶。記事官金鳳顯。一直提學沈念祖。二直提學鄭志儉。以次進伏訖。上曰。寒雪方下。諸試官除拜禮。入侍。可也。賤臣承命出傳。試官兵曹判書李性源。訓鍊大將具善復。禁衛大將李敬懋。御營大將李昌運。守禦使鄭民始。摠戎使李柱國。檢討官鄭東浚。以次進伏。上曰。兵判當以軍禮見。還爲退出。率諸禁軍。以爲入來。可也。性源承命而退。上曰。今予所御蟒衣。卽古制。而宣廟朝。曾用此衣矣。民始曰。然矣。善復曰。仁廟朝所御龍蟒衣。曾於臣家奉安矣。年前果爲還納矣。上曰。然矣。上曰。右參贊徐有隣。漢城判尹鄭昌聖。牌去來催促。賤臣承命出傳。民始曰。本廳中軍。今當差出。而擬望之人乏少。外任竝擬。何如。上曰。依爲之。出擧條上曰。本廳中軍。以全羅兵使李東曄差出。則有闕代。今日政。差出。可也。宣傳官跪告小開門。仍吹打訖。性源具軍服騎馬。詣臺下。宣傳官跪告鳴螺擂鼓一聲訖。性源下馬。詣臺上。吶喊三聲訖。性源進行軍禮。仍升座。擂鼓一聲訖。領將就中臺行禮。禁軍吶喊三聲訖。宣傳官跪告鉢鑼一時吹打訖。上曰。領將率諸禁軍。以次入來事。分付。宣傳官承命出傳。上曰。鄭學耕李身敬田義顯。皆入來乎。善復曰。已待令矣。在學曰。江華御籍。昨日已爲奉詣。而差使員今日晩後。始呈肅單。事極駭然。所當論罪。而本院請推之外。無他可施之罰。何以爲之乎。上曰。推考。可也。出擧條上曰。雨雪如此。侍衛及禁軍雨具事。分付。宣傳官承命。分付。性源曰。二內禁軍中。方有入直人。何以爲之乎。上曰。應講後。還入直所事分付。可也。宣傳官承命。分付。民始曰。武經七書。每於開講時。尙有不足之歎。以軍門開板印出宜矣。上曰。冊板在於平壤乎。民始曰。箕營雖有舊板。而今則字樣頑剝。難印矣。善復曰。此是軍器寺開板之事。從近爲之好矣。上曰。亦係省費。平壤冊板校頑印出。可也。命開講。掌務官呼禁軍李顯昱等。以次進講收栍訖。上。各詢家閥年紀履歷訖。命退。上曰。右參贊及判尹。更爲催促入來。有隣昌聖承命入來。帳殿謝思訖。仍命入侍。上曰。今玆卿等陞擢。實出酬勞之典。深庸嘉歎矣。昌聖等曰。猥蒙恩資。涯分已過。不勝感泣矣。上曰。卿言過矣。上曰。全羅兵使誰當爲之耶。性源曰。田文顯金廷遇數人外。無可合人矣。上曰。卿其口傳擬入。可也。性源承命而退。東萊府使李秉模。義州府尹申大升。旌義縣監李長益。帳殿謝恩訖。命入侍。秉模等以次進伏。上曰。邊門鎖鑰。爲任不輕。爾等惕念善爲也。秉模等承命而退。上謂長益曰。島中亦是重地。爾其竭力爲治也。命讀。宣諭訖。命退。在學進讀全羅兵使望筒。曺學臣落點。上曰。曺學臣果善爲矣。善復曰。然矣。向來事。在渠實爲冤枉。而某人之書人過失。投諸闕中。尙覺痛駭矣。上曰。果然矣。仍命帳殿謝恩。學臣承命而出。有防曰。別軍職王漢楨。方在奪告身中。而該營誤擬於騎士將望。至於受點。事涉不察。禁衛大將李敬懋推考。何如。上曰。勿推。原望筒勿施。可也。出擧條鄭學耕徐英輔以次進講。上曰。鄭學耕古訓將鄭汝稷之孫乎。善復曰。然矣。上曰。身手凡節。與乃祖。何如。善復曰。觀其爲人。不下古訓將。而此兩人。俱是可用之人矣。上曰。應講後。近處待令。可也。李身敬吳文常進講。上曰。此兩人亦合可用矣。善復曰。身敬之能文。文常之善射。正合進用。而俱是備郞之材矣。講訖以退。具毅和進講。上曰。此人。頃差宣傳官。而仍爲減下者乎。性源曰。其時臣有所奏。以爲減下矣。善復曰。兵判誤認本事。至有筵稟。以致減下之境。外人則以臣誤傳。方有是非矣。上曰。豈可以此見枳乎。鼎鎭曰。筵體何等嚴重。而訓鍊大將具善復所奏。極爲屑越。事甚未安。推考。何如。上曰。勿推。可也。出擧條講畢。上曰。純通。爲幾人乎。性源曰。只曺翰振李身敬兩人矣。上曰。略以上。爲幾人乎。性源曰。徐英輔鄭學耕吳文常只三人矣。上曰。此三人。以略越講。便是初試。今以武技。比較好矣。善復曰。聖敎果好矣。上曰。禁將率往訓鍊院。試取以來。可也。仍命書傳敎曰。今日試講時。同等內禁衛鄭學耕徐英輔吳文常。比較然後。可以施賞。柳葉箭片箭六兩。騎芻講五技取二技。入侍試官。試取以來。又命書傳敎曰。今日試講。意在拔尤。出身曺翰振。閑良李身敬。武經純通。相當職調用。又命書傳敎曰。宣傳官未差之代。口傳差出。上曰。宣傳官試講。以再明日爲之。在學曰。試官望。更爲擬入乎。上曰。只以禁御兩將及直閣來參。可也。上曰。臨殿講武。雪花滿庭。亦一佳景。不可無宣醞之擧。三軍門及兵曹。各辦五十數。生雉熾炭竝煮。以爲上下同甘苦之地。可也。性源等曰。聖敎誠好矣。仍煮雉庭中。命承史侍衛諸臣及禁軍武士。一時進饋。仍樂奏韶武章。宣醞訖。命宣傳官田義顯。行許參禮。上曰。上注書來頭當爲文兼。先行許參禮。可也。善復曰。文臣之許行此禮。便是將薦矣。行禮訖。上曰。試取催促以來事。分付。宣傳官承命出。回奏曰。徐英輔則三中云矣。上曰。英輔則今已入格。自試所。仍爲唱第以來事。分付。宣傳官承命出。分付。少頃。敬懋跪進試記。上曰。徐英輔則以四技入格。可謂壯矣。命書傳敎曰。訓鍊院比較試射時。內禁衛徐英輔。柳葉箭三中四分。六兩三矢俱過十步。騎芻二中。講略。五技四技入格。直赴殿試。之次內禁衛吳文常。五枝二技入格。直赴會試。上曰。丁酉年口傳禁軍。盡爲召入。宣傳官承命出。與李大遠李昌培安百漢偕入進伏。上曰。其時禁軍。只餘三人乎。大遠等曰。然矣。命書傳敎曰。宣薦內禁衛復舊之本意。蓋在疏滯。而設施于今五年。迄未沾仕者。至於三人之多。渠輩落莫之歎。反不如不復舊之時。召見之後。豈無慰藉之擧。內禁衛李大遠李昌培安百漢。竝令該曹。都政後。待六品窠敍用。性源曰。都政後。侍其出窠。以次調用宜矣。上曰。卿其從長爲之。命曺翰振李身敬徐英輔鄭學耕吳文常。以次進前。下敎曰。爾等。再明日殿講時。盡爲來待。可也。仍命退。宣傳官跪稟小開門吹打訖。禁軍輩以次退出。上曰。入直禁軍還詣直所事。分付。宣傳官承命出傳。善復曰。近來武藝別監之酗酒。連有犯罪者。臣誠惶悚。而凡使酒者。十之一二。或全不省人事。而十之七八。精神了然。而故爲犯科者。比比有之。欲避別監之輩。必不無故犯之弊。臣意則酗酒者用棍時。各別嚴棍。從末降座。以防其奸弊。似好矣。上曰。依爲之。出擧條命退。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨李世奭坐。右副承旨趙鼎鎭坐直。同副承旨朴天衡在外。注書趙興鎭仕李祖承病。假注書趙衍德藥院直。事變假注書李敏采仕。
정조 5년
備忘記。義州府尹申大升。東萊府使李秉模下直。各長弓一張。長箭一部。片箭一部。筒兒一箇賜給。
정조 5년
以校理權以綱。修撰李鼎揆。副修撰徐有成牌不進罷職傳旨。傳于李在學曰。只推。
정조 5년
趙鼎鎭。以漢城府言啓曰。臣等陪進御籍。奉安於藏譜閣之意。敢啓。傳曰。知道。
정조 5년
徐有防。以成均館官員。以大司成意啓曰。四學學製。分四等設行。而若有過限之事。則當等季朔旬間。以限內不得爲之之意。自本館草記事。曾已定式矣。卽接南學牒報。則兼敎授李鼎揆。謂有身病。當等學製。限內不得設行云。令政院。稟旨擧行。何如。傳曰。許遞。口傳差出。
정조 5년
吏曹口傳政事。南學敎授徐有成尹㬦權以綱。無落點
정조 5년
禁府啓目。儀仗庫郞廳柳鎭九原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。向前金海柱亦。身爲帥臣。莫重殿最。不遵定式。特敎緘問之下。沒實納供之狀。俱極可駭。以此照律。何如。判付啓。依允。
정조 5년
獻納鄭淵淳疏曰。伏以臣。向以兩司事。親呈聯箚。而未及上徹於幕次。旋趨侍班。而又未陳懷於駕前。罪大溺職。罰止薄勘。感悚交極。縮伏靡措。而爲見病母。卽尋鄕路。不意包容之恩。遽有收敍之命。以臣爲司諫院獻納。特降下諭。催臣上來。臣誠驚怳感泣。不知所以得此於聖明也。在臣分義。固當不俟其駕。卽日登途。而臣母病狀。實難離捨。暫留救護。少有減勢。不敢淹滯。昨始來伏私次。而念臣久叨論思之列。積有尸素之譏。今玆臺閣之職。尤是耳目之任。顧何有一分堪承之望乎。廉防有截。進身無路。伏乞聖慈。俯察難冒之義。亟賜鐫遞之恩。不勝幸甚。臣方乞解。不以見職自居。而適有聽聞之可駭者。玆敢尾陳焉。今番冬至使行之過去黃州也。該牧使因一微事。與書狀官相詰。以至擅解兵符。勒授書狀。往復數次。擧措大駭。西來之人。無不傳笑。其事曲直。臣雖未知。而兵符事面。何等嚴重。別星體貌。亦自不輕。而解符迫送。前所未聞。國體所在。不可以事在私關。有所不問。臣謂當該牧使徐魯修。爲先拿問。査實勘處宜矣。至若奉命之臣。身兼外臺。受侮於守令。至於此極。而一味巽軟。含羞徑發。其爲忝職大矣。臣謂書狀官林錫喆。亦施譴罷之典。以肅朝綱焉。臣無任屛營祈懇之至。答曰。省疏具悉。守令事。遠外風傳。有難盡信。依所請。拿問査處。書狀事。不允。爾其勿辭察職。
정조 5년
右參贊徐有隣疏曰。伏以九卿峻秩。奚爲而及於臣身也。方其前席承命之時。驚怳震越。心神述錯。及乎退見家弟。歸省病母。不暇出一言。只有感淚之被面而已。噫。臣本一庸人耳。志慙竊祿。材乏需世。不足備數於驅使之末。而我聖上。覆燾之拂拭之。歷試外內。遍授華要。屈指朝端。實罕倫比。恩深河海。不敢萌意於辭遜。念切淵氷。未嘗弛戒於懍惕。今忽更進一步。濫躋八座。此豈聲望之所及。夢想之所到也哉。飾小繁纓。聖人惜之。物微弊袴。明主愛之。況此曳履崇班。何等地位。而不問可否。無難輕畀。四方瞻聆。一世評論。其不駭且笑者。幾希矣。臣以人則千萬不似。以齒則四十有餘。翺翔宰列。已溢涯分。或有一亳餘念。更思進取。是魯器之添注。宋苖之求長也。若無人怒。必致鬼猜。惟我殿下。天地於臣。父母於臣。其所以生成而愛育者。靡不用極。宜乎曲賜假借。毋至驟躐。而隆眷之加。又至於此。殆不幾於使馬而重其載。養兒而過其哺乎。洪恩未報於塵刹。微忱每結於殫竭。有除輒膺。前後何異。而今玆寵擢。眞是負乘。過福之招災。不卽自恤。則哲之貽累。竊有深懼。此臣之惶汗却顧。莫知所出者也。再召承膺。雖出叨謝。一味蹲據。亦關廉防。玆敢瀝血構章。仰瀆崇嚴。伏乞聖上。察臣人器之不稱。諒臣肝膈之至懇。將臣新授資級。亟命改正。以重宸簡。以安微分。不勝幸甚。臣無任屛營祈懇之至。答曰。省疏具悉。卿其勿辭行公。
정조 5년
漢城府判尹鄭昌聖疏曰。伏以日昨賓筵。恩言忽及於賤臣。寵命遽降於匪意。承聆未半。精爽飛越。感涕惶汗。被面浹背。四顧惝怳。若無所容。退還私次。除旨踵臨。迺以臣爲資憲大夫漢城府判尹者。聞命震惕。歷日靡定。噫。臣之本末長短。通朝所悉。旣乏需世之才。又非適俗之樣。秩躋緋金。亦云踰涯。低回冗散。乃分之宜。世未嘗謂臣可用。臣亦自知者甚審。進取一念。灰冷久矣。粵自五六年來。適會位著之苟艱。歷叨列曹之末聯。出入近密。猥蒙假借。鉛刀蔑效於一試。衮褒屢發於前席。每當筵退。中心銘結。自幸遭逢有時。只恨報答無階。而節次推躋。濫竽或愧。不肖之質。視前無異。榮悴之觀。在今頓殊。此豈臣之才器。有所長進而然哉。誠以上之所以知臣而憐臣者。有足以生枯木之花。噓幽谷之春也。凡人於敵。苟得知己之一言。尙欲捐脰而不辭。況臣之於君父。蒙被優渥。一此之極。不思所以圖報萬一。則是眞犬馬之不如矣。夷險燥濕。初非可言。趨命承令。豈敢或後。而顧玆九卿之職。秩尊而望重。任大而責專。雖使名碩宿德。足以上人者處之。必當逡巡。尤豈可以千不似萬不堪之賤品。超階越級。猝然簡拔於人望之外。特廁之八座之列乎。人器不稱。始舍勿論。揆以公議。將謂斯何。伏況聖明。御極嚬笑。是惜罔功之賞。匪分之倖。庶幾杜絶。而獨於臣身。不少難愼。眇福招災。猶屬私憂。負乘致寇。大關朝政。臣何敢憑恃寵靈。不自量度。揚揚冒據。視若固有哉。昨因特敎。逃遁不得。帳前祗肅。爲伸義分。反顧初心。冞切恧蹙。仍之盤礴。實壞廉防。玆暴肝膈之懇。仰瀆崇嚴之聽。伏乞聖慈。俯垂諒察。亟許鐫改臣新授職秩。以重公器。以安私分。不勝幸甚。臣無任屛營祈懇之至。答曰。省疏具悉。卿其勿辭行公。
정조 5년
司諫朴聖泰疏曰。伏以。臣庸愚鈍劣。百無肖似。豈可一亳彷彿於淸朝耳目之任。而向叨納言也。義重懲討。冒沒承膺。適當雷異。擬上聯箚。往復僚臺。未及周旋。而短晷焂暮。門限已過。罪著溺職。自速譴罷。至今追思。惶汗浹背。曾未幾何。恩敍遽降。除旨聯翩。亞諫新命。又下於千萬夢想之外。臣驚惶震惕。益無所措。怵分畏義。宜卽竭蹶。而第僨誤之歧。理合回轡。進步之地。戒存循墻。揚揚冒膺。非所敢出。而且臣父年今七耊。氣息居常凜綴。寂寞旅邸。相依爲命。近因酷寒。重添毒感。飮啖全却。證形危苦。臣方左右扶將。無望頃刻離捨。坐違召命。罪戾冞增。敢將懇迫之私。仰于崇嚴之下。伏乞聖慈。俯垂矜諒。亟遞臣職。以便救護。仍治臣罪。以肅朝綱。不勝萬幸。臣方丐免。不宜贅他。而憂㥽所激。敢此附陳焉。噫嘻。己未冬諸賊之窮凶情節。尙忍言哉。宗社之危。凜如一髮。臣民之憤。普切八域。而今至六七年。窩窟之鄭妻。尙全視息。根抵之龜柱。亦保首領。此歲將盡。天討未行。上下恬嬉。又復如前。其可曰國有法而廷有臣乎。至若相福之負犯。已悉於合辭之論。臣不欲更汚筆舌。而請覈言根。將欲何爲。無君之心。路人所指。同逆之情。賊招具在。其爲謙賊之腹心。麟逆之羽翼。包藏禍心。危動國本之罪。旣如彼彰著。則當與麟謙兩賊。同時伏法。而尙使偃處田里。殆同常人。惟彼瑩中之䲷腸獍肚。亦與相福。一而二二而一者也。只知有麟漢。不知有國家。敢發深文之凶言。同濟覈根之陰計。其貫盈之惡。至於此極。而薄竄海島猶且假息。歷考前史。寧有是哉。人心由是而陷溺。義理由是而晦塞。舊賊新逆。種下種生者。莫不由於前茅機括之福瑩二賊尙在地上故耳。思之及此。豈不凜然而寒心。日前賓對。三司之迭相請討。實出於擧國同憤之忱。而雖以我聖上所下批旨觀之。二賊之罪惡。亦已洞燭無餘。而至於已經大官。不欲遽置大辟之敎。臣不勝訝惑焉。蓋法者。祖宗之法。而天下之公也。宜隨罪犯之輕重。而斷以當律。豈因官爵之高下。而有所低仰乎。從古以來。曾經大官。以罪伏法者何限。而何獨於相福。諉之大官。忽於討誅也。臣謂相福及瑩中。亟從三司之請。以洩一國之憤。其外諸賊之啓。亦賜次第允兪。永絶亂本。斷不可已也。順安縣令洪樂淵。卽樂純國榮之同堂至親也。凶逆近出之後。固不當晏然於官次。而少無畏縮之心。每發傷痛之言。甚至於樂純國榮等發啓討罪之人。視若仇讎。公肆詬罵。有耳皆聞。莫不駭惋。人之無嚴。胡至於此。此而置之。凶徒餘孼。將無以止戢。臣謂順安縣令洪樂淵。亟施竄配之典。以嚴隄防。可也。前郡守宋煥九。聽言觀貌。已知其凶譎不吉之人。而以德相爲叔。以煥億爲弟者也。德煥兩逆之罪惡。實是覆載之難容。而輿情齊憤。懲討方張。則渠當屛跡窮鄕。甘心廢棄。而本來濫猾之性。自處机上之肉。出沒城闉。依舊跳踉。將未知釀成何樣禍機。以貽國家無窮之憂。臣謂前郡守宋煥九。施以屛裔之典。以折奸萌宜矣。臣無任激切屛營祈懇之至。答曰。省疏具悉。洪樂淵事。旣有臺言。仍置。徒在於民弊。爲先改差。宋煥九事。屛之何益。爾其勿辭。救護父病。
정조 5년
大司諫洪良浩疏曰。伏以臣。卽淸朝一僇人耳。伏蒙我聖上。日月於臣。父母於臣。薰拭而燾庇之。昨秋以後。除旨聯翩。殆少無官之日。臣感激銘鏤。有命輒膺。史局之重焉而竊附報效之義。宿衛之嚴焉而幸伸瞻依之誠。區區所自盡者。惟在殫竭筋骸。不避夷險。而至於一切名塗。矢心自劃。下以爲桑楡之收。上以爲塵刹之報矣。乃者。諫省除命。遽下於不意。臣誠惝怳悸恐。不省措躬之所也。夫有國設官。莫重於臺閣。而居長席者。其責尤別。臣姿本懦拙。跡又單畸。曾叨是任。至今二十年餘矣。篋裏告身。指不勝樓。而出而呈身者。厪一二數。或因事會。暫膺旋解。未嘗發一言論一事。以樹風裁而裨世道。則其本末頭顱。從可知矣。況玆閱歷風霜。年衰氣頹之後。尤何可責之。而磨勵鋒稜。立殿陛而爭可否乎。其必瘝厥官也決矣。臣何敢昧然冒進。以累聖簡而羞臺端乎。昨以署經有事。召牌儼臨。而自量已審。末由承命。冒犯違傲。冞切悚兢。敢將必辭之義。仰瀆孔邇之聰。伏乞聖慈。矜臣之情。察臣之懇。亟命鐫改。以靖私義。仍勘臣傲慢之罪。以警俱僚焉。臣雖不以言責自居。而事關天經人紀之重。不敢不言。噫嘻痛矣。亂逆何代無之。而豈有若丙丁諸賊之窮凶絶悖者乎。惟我聖上。自在春邸。仁孝夙著。聰明首出。凡厥帀域含生。莫不延頸愛戴。及夫代聼有命。授受光明。离日繼照。鼎器增重。而彼一種不逞之徒。敢懷讎視之意。公肆沮敗之計。蟠蔕旣固。芟夷未盡。麟謙雖誅。而窩窟之鄭妻自在。量𨩌繼闖。而根抵之龜柱未除。尙令戴頭而假息。三司連牘。便成故紙。數字例批。殆同應文。于今六年。上下相持。凡玆廷臣。福不能碎首沫血。必準乃已。則惡得免不誠之罪。而亦惟殿下。當斷不斷。實有歉於辟以止辟之義也。曾未幾何。遂有國榮德相。接跡而起。惟此兩凶。其地處何如。恩遇何如。而外假寵靈。內售凶圖。黨羽䲭張。機牙狙伏。終至唱凶言而遏大計。國家何負於渠而乃忍爾耶。邦憲至嚴。人得而誅。宜亟膏之鐵鑕。肆諸市朝。而乃或偃死於床牖。薄投於荒裔。天下寧有是耶。天討由是而不嚴。人心由是而不創。又有湖畿之變。種下種節生節。如孼之萌。如蔓之滋。殆不可勝除。此豈非本不塞根不拔之明驗耶。至若相福瑩中。乃是諸賊之腹心嚆矢也。請覈言根。用意巧憯。顯斥深文。設心凶譎。此輩於此時。苟有一分臣節。將欲何爲。而奈敢如是耶。論其負犯。實與諸賊惟均。而徒煩三司之啓。尙稽兩觀之誅。其可謂國有法乎。伏願殿下。穆然深思。亟揮乾斷。悉允三司之請。於以明天理而正人心。伸王章而杜亂源。寧可少緩哉。此非臣一人之言。卽一國之同情。惟聖明垂察焉。臣無任屛營祈懇之至。答曰。省疏具悉。所陳悉諭諸批。卿其勿辭行公。
정조 5년
江原道原州古酒泉幼學李春益疏曰。伏以聖明在上。新化隆洽。環東土數千里一夫一婦之不獲。罔非我聖上宵旰之憂。而乃者天災告警。聖心惕然修省。十行綸音。藹然渙發。遍及於草野之賤。臣等亦皆化育中一物。敢不以蔀屋疾痛之情。仰答求瘼之聖意也哉。大抵。臣等所居酒泉。卽古之縣名。而縣之南。有伏龍島。島之上有石。酒泉湧出。而殆若石鍾乳之靈異。守臣廉潔則泉亦淸洌。守臣貪汚則泉亦枯涸。致貪官之所觸碎。至今傳爲美說。縣之北。有覺林山。卽古元處士所隱之處也。太宗大王幸臨其第。因名太宗臺。又稱駐蹕峯。縣之南。有淸虛樓。光景絶勝。肅宗大王御製一聯。命揭于樓上。逮夫英宗大王戊寅。克追先烈。爰賡寶韻。尾揭華篇。銀鉤玉索。輝耀前後。則其山川之效靈。列聖之表章。八路列都之所未有也。語其幅員。則四方周回。爲三百餘里。而土地肥沃。結數爲一千七百餘結。而村落相望。總爲一千三百餘戶。比之於平昌旌善等郡。別無損益。語其關防形勢。則此縣介於關東要衝。北接大關嶺。南通鳥嶺。左右受敵。而一自革縣之後。一望空虛。四面失守。粵在龍蛇。倭寇一陣。作路江陵。直衝酒泉。如入無人之境。殺掠士民。陷沒原州。此其前鑑之不遠者也。況且酒泉。一自移屬之後。苦弊隱瘼。其數有十條。酒泉拒原州。爲百餘里之地。而山川險阻。跋涉崎嶇。官府往還。動費五六日。至於田稅大同。則陸路運輸於原州之興院倉。道里絶遠。馬載牛輸。踰嶺涉水。夏霖冬氷。率多顚仆之患。民不樂生。擧皆荷擔。只以祖先丘墓之鄕。不忍棄去。其勢則迫隘。而其情慼矣。何暇能安堵樂業。保其家室乎。其弊一也。每當各邑貢稅運納之時。年豊穀賤。則雖精舂之穀。必退乃已。過索價錢。甚至於三倍。蓋巧猾吏胥。挾其在山之勢。敢肆呑弱之心。視以墻壁之無依。一任谿壑之自充。哀哀殘民。控訴無地。求死不得。彼原州之民何功。酒泉之民何罪。其弊二也。每年踏驗。書員執卜。不遵田案之卜數。任自低仰。白地徵稅。比比有之。田夫苟或爭執。則必逞憾而陰中之。敢怒而不敢言。俯首聽令。其弊三也。每當簽丁之時。有一二代充之擧。則必使酒泉之民。代望捧疤。一丁所括。輒侵十人。不計土班。勿論黃口。科外冒充。故或賣牛馬。或賣田土。夤緣圖頉。頉又未旣。侵撓如前。其弊四也。原州糶糴倉庫。合爲六處。其一卽酒泉縣倉。而穀數爲一萬五千餘石。以斛準捧。以斗分給。剩穀多至千有餘石。盡歸該邑之囊橐。渾稱留庫。待穀貴發賣。作一弊瘼。營本官耗穀之作錢。猶難堪勝。況色吏剩穀之作錢乎。此是他邑所無之謬例也。況且穀多民少。一戶所受之還。爲二十餘斛。徵捧之際。剝膚推髓。不能支堪。挈家逃避者。什居三四。況又怙勢吏輩。出沒村閭。百般誘脅。渠所受食於邑倉者。乃反徵納于縣倉。其作俑設施之意。誠巧且黠矣。哀哀殘民。渠所當納者。猶難責應。況替納吏還。歲以爲常。則齊民怨憤。孰過於此乎。其弊五也。朝家設置倉穀。蓋出於救荒恤民之意。而酒泉則無論戶之大小。籍之有無。年豊則一倂勒給。年凶則奸吏擇其精穀。任自作錢。只以年久紅腐。略略塞責分給。而富民行賂圖頉。貧民偏被其害。一萬五千石縣倉。作一奸吏市利興販之所。一有違拂。輒罹百殃。萬口一談。只有逃躱而已。其弊六也。酒泉自營門分供之後。每戶有柴白米之伇。無論大中小戶。例納二三斗。而營門稍遠。不能各自運納。貰馬輸納。添載他戶。其間浮費。無異元數。每戶雖云二三斗。準入四六斗。比之本府所出之柴米。當爲倍蓰。其弊七也。當初。酒泉人戶。多至三千餘戶。而還上田稅徭役良丁之許多痼弊如右。民不奠居。四野不闢。十室九空。實戶不滿千戶。若過十餘年。則酒泉一縣。將不免廣漠空虛之地。而必當爲虎彪之窟。盜賊之藪。其弊八也。酒泉土性。宜於麻枲。不宜於木綿。故居民種麻資生。而土豪吏屬。徵求無厭。南草黃淸。亦其土産。而輒歸邑府苞苴之物。蓋酒泉。以本府附庸之縣。主客異勢。禍福皆出於權鄕奸吏之手故也。其弊九也。酒泉一境。雖無近代之簪纓。亦有祖先之華顯。內外婚嫁。亦不失一道之班閥。而特以僻處一隅遠隔官府之故。本府下吏。視若敵手乃爾。凌加小有嫌隙。必擠排於罔測之地。甚至於軍簿之勒充。上下名分。安得不掃地乎。其弊十也。臣等所陳十弊。實是耳目之所睹記。隨骨之所痛恨者。而苟究生弊之源。則專由於附屬原州之致。在朝家化俗保民之方。豈可無因舊復邑之典乎。臣等竊伏念。嶺南之彦陽縣。前屬於蔚山。機長前屬於東萊。慶山爲大口之合縣。慈仁爲慶州之附縣。而後一啓民瘼。更復舊號。不害爲隨時變革。便宜復邑。則今於酒泉。奚獨不然。數百餘里地方。一千三百餘民。總一千七百餘結田土。足可爲一小邑。則何必移附於原州。貽此酒泉十條之弊也。臣實未曉其當初廟謨之善後也。況今酒泉。校址官廨倉庫樓閣。猶有存者。仍其舊址。營繕非難。且三千餘戶之散之四方者過半。而若聞復設之令。則必將首丘懷土。還集舊居。可期雄邑。而關東要路。關防重地。亦可鞏守。而當禦其敵。朝家何憚。而不從民望。靳許復邑之請也。噫。彼原州之人。或恐酒泉之復縣。百端沮戲。故粵在辛丑。酒泉居幼學臣李彦芳。備陳許多民瘼。控籲天陛。至有令本道査啓之成命。而本府吏胥。恐失其利。不欲分貮。漫漶防啓。遂寢不行。其時文案。尙在備局。焉敢誣也。己亥秋八月初五日。大駕幸行于寧陵時。酒泉居幼學臣朴尙厚。又復以復縣事。駕前鳴冤。期於復縣。而爲本府所沮。終至於受刑枉死之境。從今已往。懲羹囚舌。不敢發口。而一境之受困。衆怨之痛骨。愈深矣。原州本以十六面。爲關東大都護。土地非不廣也。民衆非不多也。則酒泉四面之有無。無足輕重。而原州距江陵府。道里闊遠。人烟蕭條。其間若置酒泉一縣。依以輔車。恃以緩急。則其左右羽翼之勢。比諸合附原州。其爲利害。若是皎然。而覆盆難照。籲天無路。只自仰屋憂嘆。何幸綸音誕降。俯詢民瘼。臣等何敢怵分畏義。有懷不陳乎。臣等瞽言妄論。極知死罪。而愚衷所激。略暴所蘊。伏乞聖明。不以人微廢其言。俯詢廟堂。一依彦陽慶山等四邑例。復設酒泉之縣。俾副顒祝之望。省疏具悉。疏辭下廟堂稟處。爾其退修學業。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨鄭志儉內閣進。右副承旨李世奭病。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
傳于趙鼎鎭曰。輪對官入侍。
정조 5년
傳于李在學曰。次對進定於明日。
정조 5년
李在學啓曰。明日次對。諫院無進參之員。除在外受由外。未肅拜人員。竝待開門牌招。何如。傳曰。允。
정조 5년
傳于李在學曰。同副承旨許遞。前望單子入之。
정조 5년
傳于李在學曰。承旨房仍。
정조 5년
徐有防。以吏曹言啓曰。今此宣陵忌辰祭大祝。以前正言李延伋塡差。而時無職名。令該曹口傳付軍職。何如。傳曰。允。
정조 5년
又以御營廳言啓曰。本廳哨官鄭麟采。身病甚重。勢難察任。改差。何如。傳曰。允。
정조 5년
趙鼎鎭。以義禁府言啓曰。時囚中。令本道査啓守令。姑爲保放事。命下矣。時囚罪人朴光晦。依下敎保放之意。敢啓。傳曰。知道。
정조 5년
又以義禁府言啓曰。黃州牧使徐魯修。拿問査處事。傳旨啓下矣。徐魯修時在任所云。依例發遣府羅將拿來。何如。傳曰。待命拿囚。
정조 5년
辛丑十二月二十三日辰時。上御春塘臺。宣傳官試講入侍時。左承旨徐有防。右承旨李在學。左副承旨鄭志儉。右副承旨趙鼎鎭。記事官趙興鎭。假注書趙衍德。記事官曺喜有金鳳顯。以次進伏訖。上曰。試官昨已行拜禮。直爲入侍。可也。有防承命出。分付。試官禁衛大將李敬懋。御營大將李昌運。直閣金載瓚。以次陞殿。上曰。別將及領將。率受賞禁軍來待事。分付。宣傳官出標信。分付。上曰。施賞弓子箭竹。以軍器寺待令事。分付。宣傳官承命出。回奏曰。已爲待令云矣。上曰。一直提學入侍。賤臣承命出。與沈念祖。偕入進伏。有防曰。藥房提調以湯劑事。方來待矣。上曰。藥房提調入侍。興鎭承命出。與徐浩修嚴璹。偕入進伏。上曰。今番。當以都計劃。年滿應頉外。盡爲應講。可也。仍命開講。敎鍊官呼李儒敬等。進講兵學指南。又講陣圖訖。竝收栍。以次退出。上曰。李柄然除拜屬耳。李琦鉉今都政。當出六。此兩宣傳。勿爲應講。可也。在學曰。建陽門標信祗受宣傳官替代後。可以應講矣。上曰。置之。李禹道進講。上曰。文義奏對之際。擧措極甚猥越。焉敢若是。仍命退出。在學曰。宣傳官李禹道。前席奏語。極爲駭然。推考。何如。上曰。姑置。可也。曺翰振進伏。上曰。爾則昨已應講。退去。可也。仍命禁軍。以次頒賞。上曰。諸禁軍勿爲四拜。仍直退去。昨日比較四人進前。徐英輔吳文常鄭學耕李身敬等。以次進前。上曰。爾等曾讀兵學指南乎。僉曰未也。上曰皆以差備侍令。仍命退。命書傳敎曰。都政處所。以涵仁亭爲之。有防曰。處所甚窄。似難開政矣。上曰。然則以三軍門補階板。以爲添設。則足以開政矣。有防曰。補階則庶可容矣。上曰。補階板。以三軍門該色敎鍊官。預爲待令事分付。宣傳官承命出。分付。上曰。藥房提調有何所奏乎。浩修等曰。昨聞首醫之言。則以爲宜進加减調中湯。而黃連則性味稍冷。以杏仁代入煎進。似好矣。上曰。卿其從好爲之。命退。諸臣以次退出。
정조 5년
辛丑十二月二十三日巳時。上御誠正閣。輪對官入侍時。同副承旨趙鼎鎭。假注書趙衍德。記事官曺喜有金鳳顚。司宰直長蔡敏恭。平市主簿李鼎烈。宗廟副奉事尹得愚。社稷令李齊亨。長興主簿方處坤。掌苑奉事尹美基。養賢庫兼奉事車鳳運。典牲主簿金華儉。造紙別提李聖濂。以次進伏訖。上曰。輪對官以次進前。敏恭進伏。上曰。職掌。敏恭曰。掌魚醢矣。上曰。遺在。敏恭曰。黃大口三千二百五十尾。石秀魚五千九十束四介。靑魚二千二百八十。冬音八介。眞魚一千二百二十九束七介。民魚無遺在。故今此加用。而爲二百七十九尾矣。上曰。何以有加用乎。敏恭曰。連爲進排故然矣。上曰。然則似有弊於貢人矣。敏恭曰。果有弊矣。上曰。然則出擧條除減。可也。敏恭曰。本監進供魚物中。民魚每患不足。今此加用。爲二百七十九尾。而不無貽弊於市人。故敢此仰達矣。上曰。此後勿爲進排。可也。出擧條命退。鼎鎭曰。廣興守金煹詣闕之際。路有犯染。不得入來云矣。鼎烈進伏。上曰。職掌。鼎烈曰。句檢市廛矣。上曰。揮項事。何以爲之乎。鼎烈曰。自廟堂姑無處決之如何矣。上曰。立廛。以此爲抑鬱乎。鼎烈曰。然矣。上曰。有所懷乎。鼎烈曰。無矣。命退。得愚進伏。上曰。守僕輩連爲受講乎。得愚曰。每月三次講。無闕擧行矣。上曰。近來門禁。能爲察飭乎。得愚曰。連爲嚴禁矣。上曰。祭享時。獻官畢見撤饌後退去乎。得愚曰。然矣。命退。齊亨進伏。上曰。職掌。齊亨曰。逐日修掃。五日奉審矣。命退。處坤進伏。上曰。職掌。處坤曰。掌米麪矣。上曰。遺在。處坤曰。米一千五百十一石零。太四百七十一石零。田米二十九石九斗零矣。上曰。米用於何處乎。處坤曰。用於內寺放料矣。上曰。有所懷乎。處坤曰。無矣。上曰。爾是誰也。處坤曰。群山僉使方五文之子矣。命退。美基進伏。上曰。與同敦寧尹光紹。爲幾寸乎。美基曰。十一寸矣。上曰。職掌。美基曰。掌乾果矣。上曰。遺在。美基曰。胡桃一百十二石八斗四升零。大棗一百八十三石十四斗零。黃栗五十二石七斗零。榧子三石十一斗五升零。榛子四十八石五斗八升零。柏子一百七十二石十四斗四升零。乾柿二千三百十三貼零矣。上曰。有所懷乎。美基曰。無矣。命退。鳳運進伏。上曰。爾居何處乎。鳳運曰。居在寧邊矣。上曰。職掌。鳳運曰。掌米錢矣。上曰。遺在。鳳運曰。米一千十二石零。太二百石三斗零。甘醬十三石三斗零。錢六兩零矣。上曰。有所懷乎。鳳運曰。無矣。命退。華儉進伏。上曰。職掌。華儉曰。掌牛色矣。上曰。遺在。華儉曰。黑牛二十一首。黃牛二首矣。上曰。能善喂乎。華儉曰。一日所喂。生太四升。生芻十五束矣。上曰。能看檢喂養乎。華儉曰。然矣。上曰。牛隻每致瘦瘠。是何故也。華儉曰。有時病發故然矣。上曰。黃牛數小。黑牛數多。是何故也。華儉曰。黃牛只用皇壇文廟。故數小。黑牛用於各所祭享。故數多矣。上曰。牛隻以何處進用乎。華儉曰。以分養取用矣。上曰。各邑分養。爲幾匹乎。華儉曰。此則未能詳知矣。命書榻敎曰。典牲主簿金華儉拿處。聖濂進伏。上曰。爾以何官。移拜此職乎。聖濂曰。以禁衛哨官。移拜此職矣。上曰。爾爲宣薦乎。聖濂曰。然矣。上曰。爾是誰族乎。聖濂曰。臣本是宗裔。而自數代。始事弓馬矣。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐直。左副承旨鄭志儉內閣進。右副承旨李東馨坐。同副承旨趙鼎鎭坐注書趙興鎭仕。李祖承病。假注書趙衍德藥院直。事變假注書李敏采仕。
정조 5년
傳于李在學曰。梨津萬戶差除。今至幾日。而焉敢以身病。今始懸頉於肅拜單子乎。事極駭然。令該府處之。
정조 5년
承旨前望單子入之。李東馨落點。
정조 5년
傳于徐有防曰。新除授承旨。牌招察任。
정조 5년
傳于徐有防曰。前承旨李東馨敍用。申應顯一體敍用。
정조 5년
以典牲主簿金華儉拿處傳旨。傳于趙鼎鎭曰。分揀。此後無敢如是之意嚴飭。
정조 5년
備忘記。今辛丑宣傳官射陣。射則雖不如例設行。而陣則旣依事目爲之。宜有賞罰。陣居首宣傳官李儒敬一百三十四分。奚特計劃爲最。前後承傳。勤勞甚著。且聞再準瓜。而以親年。不得敍遷云。今都政。近地應遷歧調用。之次宣傳官閔百履八十五分。內下筒介一部賜給。之次宣傳官李尙謙七十八分。李晢六十九分。李近胄六十六分。李東善六十五分。各內下箭竹五十箇賜給。宣傳官李琦鉉等三十五人。劃數不多。竝勿論。其中最居末人。自本廳施罰。如有往遞而應試。次數未準者。不可以居末論。準次而劃少者施罰事。分付該廳。每歲末五營堂上堂下將官射講年例計劃。則旣未逐朔設行。書啓論賞一節。今番姑令置之事。分付各營。
정조 5년
李在學啓曰。臣依傳敎。取考禁府囚徒案。則時囚罪人金德柱。以慶尙前水使。緘答沒實事也。柳鎭九以儀仗庫郞廳。細仗不爲待令事也。俱係輕囚。依下敎放送。取考典獄署囚徒案。則御寶僞造罪人六名。傳敎罪人二名。殺獄罪人十五名。結案罪人三名。關文僞造罪人一名。紅牌僞造罪人一名。印信僞造罪人二名。偸竊罪人一名。御寶干連罪人三名。印信干連罪人六名。俱係重囚。竝爲仍囚。輕囚罪人二名內金重瑞段。以江界貿銅蔘價畢納間囚禁。安道規以兵曹政吏。因傳敎嚴囚。俱不得放送之意。敢啓。傳曰。知道。
정조 5년
徐有防。以禮曹言啓曰。五禮儀大臣之喪。自上有擧哀之節。而取考謄錄。則或因特敎擧行。而今則非但異於常時。社稷祈穀親祭在近。不敢循例取稟之意。敢啓。傳曰。知道。
정조 5년
南陽府使姜游疏曰。伏以我聖上。遇災警惕。屢下懇惻之敎。敷誠申複。至及卑微之賤。不惟導之使言。繼以勅其不言。從古求言之誠。未有若是之盛也。猗歟休哉。噫。若言今日之俗弊。則可言而不言也。可爲而不爲也。夫不言與不爲合。而國事終無可爲者也。臣旣知其弊。而今當可言之會。事有可爲者。則顧何可泯默不言。以負我殿下勤懇之意也哉。念臣本以疎賤之蹤。猥荷庇覆之恩。仰戴洪造。何由報答。區區所欲自效者。惟思竭心於職分內事。而識見鹵莾。智慮淺短。了無尺寸可以仰副分憂之責者。一味尸素。居常愧懼。雖不敢出位論事。而今有邑事之妄自商量者。玆敢忘其猥越。而冒昧陳之。臣待罪本府。或因糶事。或因田政。周行疆內。則大抵地形。三面環海。船隻之自三南來者。皆從本府大阜外洋。而達于江都。粵昔水路朝天也。亦從本府唐城前洋。而直向浙東。一葦海路。南可通日本。西可至中州。而又是處處泊船之地。則苟當緩急之時。海寇之南自日本。而西自浙東者。如不得犯江都。而欲退泊於富平仁川界。則兩邑旣近江都。而通津金浦。又在項背。賊必畏其逼。而不敢向富平仁川。欲退舶於水原陽城界。則水原旣是巨鎭。而大津甕浦。又甚迂回。賊必懼其扼。而不敢向水原陽城。獨本府。旣無高山大鎭之限焉者。而距京城百里而近。不日而可抵京城。其勢必退泊於本府界。則本府乃海防之要衝。而江都重鎭。遠不能爲其聲援。花梁殘堡。疲無以任其捍禦。昔在丙子難。本府先受其鋒。府使臣尹棨。守死立殣。則本府乃必守之地。而無一關防之設置者。臣實惜之。蓋本府。西有七面。東有六面。而東西之交。海水環圍。只有一山。脊束如甁項。廣僅數百步。而七面之路。皆從此脊。而出于東外。此則皆是潮頭泥淖。人不得行焉。近年以來。築堰於脊之北。而置一路。然堰毁則無由以行焉。苟有賊船之退泊於本府者。則必從西七面之浦口。而自西七面出者。非此脊則更無他路。土人自古以爲。若築小城於此脊。而守之以西七面。爲保障之地。則四面方各二十里。而土厚民稠。其爲設險。反有勝於江都云。故故相臣兪拓基之宰本府也。嘗留意於此。而事竟不行。每以爲恨云。臣亦審其形便。果如人言。然旣有江都。則今不必堡障之疊設。而此係地利。則亦惟在聖明之裁擇矣。至若本府邑基。介在兩山之間。谷長幾十餘里廣僅三百餘步。泊船於本府界而上京者。皆由邑底而行。西七面亦從此而出。其外則無他大路。若築城於邑基而橫截。則此爲要害可守之地也。邑之前後。雖有山谷間小路。而旣有中間城守。則賊必有躡後之慮。不敢從小路而掠過。此乃兵法之所忌也。臣旣有愚見。審視城址。則周回二千五百五十二步。計之以里。則不滿十里。而山勢回抱。有若天設者然。谷之間。又有小川。今若築城。設水門而通之。引川爲壕。則又可以成塹。而與江都永宗。爲鼎峙之形。成角猗之勢矣。惟是兩山之間。雖曰地狹。而此皆民田。若以此而難之。則以今國力。雖難費價取之。而本府有戶曹屯田。其稅不滿百。戶曹雖捐此田。所損不足言。而況割其若干以換民田。則又無大段費價之弊矣。雖使築之以石。十里之城。豈必難成之役。而若以時詘役鉅難之。則臣以爲土城。亦自不妨。勝國則都城之重焉。而亦且土築。蓋土城之完實。還勝於拳石之相累者。故今安州外城。亦用土築。若於土城之上。又設女牒。而間置雉城。以瞰外賊之傅城者。則防守之道。石與土無間矣。女牒則例以甎築之。而本府所屬海島中。有石如甎。旣薄且廣。取以築垜覆堞。則又可以費省而功倍矣。至於上下水門。東西城門。當以石築之。而水門幾如都城水門。然後可以受其水。匠石之料。雉堞之工。費將不貲。而本府還穀。爲數萬餘斛。其數旣多。耗上生耗。反爲民弊。若捐此穀。而付之幹事之臣。使之量宜用之。則事難預度。雖不知當入幾何。而當不煩京曹之策應。臣旣守土。亦當捐廩鳩財。可以辦工匠一月之糧矣。若以爲遽興大役。勞民傷財。難於一時訖功。則且依江都例。排年築之。歲取耗條五百斛用之。則土築易於石築。不待多年。足可了畢。豈或難於邑民一年一日之役。邑穀一年五百之數。而不爲國家無窮之利哉。古云。王者之守。雖在四境。而我國則不然。僻在左海。幅員不廣。南之東萊。西之灣府。去京城皆不過千里。賊之直馳而來者。急則三日而可薄近畿。丙丁已然之事。其鑑不遠。烏可謂守在四境。而不思都城捍弊之圖耶。臣書生也。何敢與議於軍旅之事。而竊聞安不忘危。明主深計。事豫則立。聖人攸訓。迨此閑暇之時。克軫綢繆之策。則實爲謀國慮遠之道。此臣所以長抱杞國之憂。未敢以百年昇平而忽之也。今之議者。每以更張爲戒。此固守成之論。而事固有宜於古。而不合於今者。或有略於前而可詳於後者。必隨弊變通而後。可以言治。則更張之論。亦不可廢也。臣之向來一疏。固知僭踰。而一段苦心。猶不知止。又此刺口。乃敢具疏。竝附本府地圖而上之。伏乞聖明。俯賜鑑諒。下詢廟堂而裁處焉。臣無任激切屛營祈懇之至。省疏具悉。將爾所陳。按圖較看。而形便有難遙度。原疏竝地圖。下廟堂。與諸將臣爛商。使之劃一覆啓。以爲參量裁處之地。
정조 5년
辛丑十二月二十四日午時。上御誠正閣。左承旨入侍時。左承旨徐有防。假注書趙衍德。記事官金鳳顯。別兼春秋徐龍輔。以次進伏訖。上曰。領敦寧自是宿德之人。而今焉云亡。追念往事。不覺驚慘矣。仍命書傳敎曰。近見容觀之衰杇。而一時微痾。意謂遄獲勿藥。遽聞長逝之報。驚怛不已。弔祭等事。依禮文擧行。祿俸。卽三年輸送。柩材。令該曹擇送。來報報。當遣近侍致祭。而此大臣之乙未冬筵奏。奚但爲伊時之樹立。至今思之。不任感歎。旣有此樹立。則襄禮之前。宜擧易名之典。以此意。令弘文館知悉。諡狀必令從速修送。待修送。自政院微稟。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨鄭志儉內閣進。右副承旨李東馨坐直。同副承旨趙鼎鎭坐直。注書趙興鎭病李祖承病。假注書趙衍德藥院直曺允大仕直。事變假注書李敏采仕。
정조 5년
傳于徐有防曰。同義禁前望單子入之。鄭好仁洪良浩落點。
정조 5년
注書趙興鎭病。代曺允大爲假注書。
정조 5년
以內農圃內官元弼新亥子日熏火所用擧行事手本。傳于李東馨曰。依手本擧行之意。該曹郞廳發牌。聽傳敎。
정조 5년
徐有防。以弘文館言啓曰。本館上番校理尹㬦。以南學兼敎授。今日儒生試取事。晝仕出去之意。敢啓。傳曰。知道。
정조 5년
李東馨。以禁衛營言啓曰。本營千摠金㻐。身病猝重。勢難察任。改差。何如。傳曰。允。此代。今日擬入。
정조 5년
以黃海監司李敬養延安府田畓反換收租更爲磨鍊事狀啓。傳于李東馨曰。收祖案磨勘後。改換田畓。以小米作大米。果有前例乎。令該曹。詳考草記。
정조 5년
行都承旨嚴璹藥院直。左承旨徐有防坐。右承旨李在學坐。左副承旨鄭志儉坐直。右副承旨李東馨坐直。同副承旨趙鼎鎭坐。注書趙興鎭病李祖承病。假注書曺允大藥院直徐美修仕直。事變假注書李敏采仕。
정조 5년
徐有防啓曰。領敦寧府事李溵家成服日。遣近侍致祭事。命下矣。何承旨進去乎。敢稟。傳曰。右副承旨進去。
정조 5년
趙鼎鎭啓曰。監察十三員內。八員未署經。今此正朝。各處祭享。無以分排。在前如此之時。有未署經監察署前行公之例。今亦依此例出仕事。分付。何如。傳曰。允。
정조 5년
徐有防啓曰。假注書趙衍德。身病猝重。勢難察任。今姑改差。何如。傳曰。允。
정조 5년
趙鼎鎭啓曰。今此皇曆。京畿監營二件。一件營上。一件勅使所經邑分上。黃海監營二件。一件營上。一件勅使所經邑分上。平安監營四件。一件營上。三件勅使所經邑分上。開城府江華府江原監營洪忠監營全羅監營慶尙監營咸鏡監營各一件營上事。自本院。依例成有旨下送。京各司應爲頒賜二十三件。亦爲依前頒給之意。敢啓。傳曰。知道。
정조 5년
傳于李東馨曰。坐直承旨入侍。
정조 5년
李在學。以禁衛營言啓曰。來壬寅正月當。一番前部左司屬黃海道五哨軍兵。逢點實數六百五十二名。已爲點閱整齊。來壬寅正月初一日。與內外各處入直將官軍兵等。依例替代後。舊軍放送之意。敢啓。傳曰。知道。如不試射放。今日試取。
정조 5년
又以禁衛營言啓曰。來壬寅三月當。二番前部中司屬黃海道五哨軍兵。來壬寅二月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 5년
又以御營廳言啓曰。本廳來壬寅正月二月兩朔應立左部中司屬全羅左道五哨軍兵六百七十名。已爲逢點整齊矣。壬寅正月初一日。與前部中司軍兵。替代立番後。舊軍放送之意。敢啓。傳曰。知道。如不試射放。今日試取。
정조 5년
又以御營廳言啓曰。本廳來壬寅三月四月兩朔應立左部右司屬全羅左道五哨軍兵。壬寅二月二十五日。京中逢點。三月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 5년
李東馨。以成均館官員。以大司成意啓曰。卽接四學牒報。則四學當年條學製中。中學春等十人。西學夏等十人。東學夏等十人。因敎授之有頉。俱不得設行。故四學報來。只爲一百三十人。學製取人。旣不滿一百六十人而合製之。依例設行。有違常規。故歷考本館與四學謄錄。則元無可據之例矣。合製之以一百六十人。取十六人者。實是十取其一之意。而今以一百三十人。取十六人。則與法意實有礙掣。若以四學報來之數。量減合製之數。則似與法意稍合。而此則事係變通。有非自下所可擅便。何以爲之。敢啓。傳曰。每等庠試。必令限內設行。過限則勿試。年前。大司成筵奏定式。而此乃復古例之擧也。本館必有可據之例。斯速詳考草記。
정조 5년
以開城留守鄭昌順正朝問安班進參事離營狀啓。傳于李東馨曰。此非刑殺文書。則何不入啓乎。當該承旨推考。
정조 5년
以黃海監司啓本罪人金光洙到配事。傳于李東馨曰。雖因朝令。先爲發配。而此等民習。不可不嚴懲。待用刑。令該道道臣。更爲捉致。除尋常各別嚴刑後。還發配所事分付。
정조 5년
以刑曹啓目。江原監司金憙緘辭照律事。判付啓。此緘答。無異金海柱緘答。方面體重。姑不處分。該曹之曲循捧入。不可無警。當該堂上推考。此緘答還下送。使之罔夜改修正上送。如或遲滯。難免重勘。以此嚴飭。此後緘答。有沒實之弊該曹草記勿施。更爲發緘取招。定式施行。司憲府照此爲之事爲良如敎。
정조 5년
以刑曹啓目。淮陽府使朴師崙緘辭照律事。判付啓。道伯則方面體重。雖不處分。而當初分揀。旣出於軫念飢民迎送之弊。則在渠道理。豈敢如是沒實納招。此實國綱所在。此緘答還給該府使朴師崙。爲先令該府。拿問嚴勘。開春不遠。民窮轉甚。此時拿來。有關民弊。待麥秋拿來。分付該府爲良如敎。
정조 5년
大提學金鍾秀疏曰。云云。伏以。臣瀝血封章。顒祝天恩。聖批不許。特敎踵下。首以跋文事急。辭旨嚴重。至於燭臣居住之匪遠。而計其行不費日。軫臣逖違之已久。而責以能無戀係。則其委曲惻怛。雖慈父之於稚子。何以加此。臣奉讀未半。感淚先零。以首頓地。不知死所。嗚呼。以臣之受知於殿下。以臣之蒙幸於殿下。而自離闕庭。于今六朔。歲亦行且盡矣。臣雖不狀。亦俱人心。文陛香案之間。但有魂夢往還。而無奈臣門祚衰薄。情理悲切。臣母九十之年。窮無所歸。就養於臣。疾病沈頓。氣息綿綴。臣獨孑孑在側。臥起相須。食息靡暇。似此情境。行路亦涕。捨之而去。以賭身榮。是豈爲人子者所忍爲哉。每念天地之恩未報。犬馬之力未竭。而一朝告退。便訣明時。則未嘗不撫躬自悼。中夜嗚泣。噫噫。命之窮矣。情亦戚矣。目下臣母之病。頻添外氣。時月之內。實無離側之望。而藉令早晩得間。可遂瞻天之願。濫銜縻身。轉動無路。噫。臣於文衡之職。旣自斷以盜竊駔儈。又以死不敢承命之意。質言於章疏。而咫尺之守未白。敦迫之敎每下。則此殆臣平生行己。心口不相應。以致言不見信於君父耳。臣將何所藉手而事殿下耶。寶鑑跋文。事體至重。纂局進御。期日漸近。萬一以臣之故。而遷延窘束。臨急誤事。則臣雖萬死。將何以贖其罪哉。玆不得不仰首。嗚呼。未暇緩聲。洊瀆之誅。實所甘心。伏乞聖上。念重役之不宜暫稽。察至情之難容久遏。亟命汰臣文衡之任。準臣歸養之請。使公私兩幸焉。臣無任云云。答曰。省疏具悉。信爾跋文將無撰出之時。而寶鑑進呈。亦可因卿愆期乎。卿在茇舍之頃。離捨與否。不須說也。到今分義處義。自有重輕。卿其勿辭。斯速上來行公。
정조 5년
黃海監司李敬養疏曰。云云。伏以臣。厚蒙洪造。猥叨重藩。莅任未幾。隨事生疣。臣方惶懍恧蹙。恭俟譴何。迺者以殿最遲滯。飭敎截嚴。繼又伏聞日前賓對。大僚至請譴罷。荷聖上特施含垢之仁。旋下仍任之命。回罪爲榮。感愧交切。噫。考績自是重事。修啓不可少淹。緣臣疎鈍。不善周旋於封發之際。意在詳愼。而反歸稽忽。路則稍邇。而未免後時。聖度天大。薄示誨責。臣何敢以有罪倖逭。憑恃寵靈。董飭守宰。彈壓一路乎。仍伏念臣以粗率之性。而才本昏短。蔑尺寸之能。而恩深庇覆。前後敡歷。罔非踰分。閑司漫職。尙懼不稱。至若方岳重寄。實非臣所可堪承。臣用是憂畏。食息靡寧。惟其殫竭心膂。圖報涓埃。卽臣寤寐耿結者。而今於尋常應行之節。猶速顚錯之罪。重負委毗之聖眷。下孤報答之夙願。此臣所以撫躬自悼。如不欲生者也。區區去就。自量已熟。與其久叨匪據。終誤國事。曷若早卽靳免。毋速官謗。玆敢不揆僭猥。罄陳肝膈。伏乞聖慈。天地父母。俯垂鑑燭。亟賜威罰。以爲藩臣不職之戒。仍治臣冒瀆之罪。以肅朝綱。公私不勝幸甚云云。答曰。省疏具悉。懋哉益愼。卿其勿辭。愼哉。
정조 5년
辛丑十二月二十六日午時。上御誠正閣。前一直提學入侍時。前一直提學鄭民始。左承旨徐有防。假注書趙衍德。記注官張顯慶。記事官金鳳顯。以次進伏訖。民始曰。日寒愈劇。臨殿親政。實爲可悶矣。上曰。不必過慮矣。民始曰。涵仁亭極甚狹窄。以誠正閣爲之。似好矣。上曰。旣有補階。可以開政矣。上曰。兵判位在八座之列。而如是擧行。事甚怪駭矣。卽欲處分。而都政隔日。有若臨陣易將。故姑爲含忍矣。民始曰。日前事。果不善爲矣。上曰。吏兵曹草闕記持來。顯慶承命出持入。上曰。今番都政。窠闕。何如。民始曰。初有不足之慮。今則頗有裕而多出復職矣。上曰。判尹善爲加資矣。民始曰。然矣。有防曰。昨以輕囚放釋。有下敎。而金恒柱禁推傳旨。尙未啓下。何以爲之乎。上曰。以分揀書出。頒布。可也。命退。諸臣以次退出。
정조 5년
辛丑十二月二十六日酉時。上御誠正閣。坐直承旨入侍時。左副承旨鄭志儉。假注書曺允大。記注官張顯慶。記事官金鳳顯。以次進伏訖。上曰。徐美修注書望筒。落點已下。使之趁卽入來。仍爲省記。可也。賤臣承命出頒。上曰。注書若到闕外。則當下標信。金虎門留門。使之入來。賤臣承命出頒。上曰。東西銓大典考各二卷。竝出給兩銓。賤臣承命出給。上曰。兩重臣斯速上來之意。業已飭敎。而今至旬餘。俱無動靜。見今歲除。只隔數日。一味在外。徒勤絲綸。寧有如許國體。知事蔡濟恭。大提學金鍾秀上來與否。自政院知入。出榻敎上曰。留院公事入之。出榻敎上命退。諸臣以次退出。
정조 5년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐直。右副承旨沈念祖坐。同副承旨徐鼎修未肅拜注書趙興鎭藥院直李祖承仕直。事變假注書李敏采仕。
정조 5년
以校理權以綱。修撰李鼎揆牌不進罷職傳旨。傳于徐有防曰。只推。
정조 5년
徐有防。以奎章閣言啓曰。祈穀大祭。正月上辛。若無故則改用他日之已例有無。博考以聞事。命下矣。臣等取考宋史禮志。則天禧中。禮儀院以爲。宋武朝有司。奏魏代郊天値雨。更用後辛。或正月上辛。事有相妨。竝許互用。又於景德三年十二月陳彭年言。來年正月上辛祈穀。至十日始立春。按月令春秋傳。當在建寅之月。迎春之後望。常以正月立春之後。行上辛祈穀之禮。從之。又按唐會要。武德九年正月。親祀太社。詔曰。吉日惟戊。親祀太祀。率從百僚。以祈五穀。顧今上辛。旣在立春之後。則彭年之議。非所可據。而武德涓吉。不用辛日。而用他干日。亦不必引以爲例。惟天禧中。禮院所引魏郊値雨。更用後辛及事有相妨。竝許互用之文。明載典禮。可爲援據。敢啓。傳曰。知道。
정조 5년
承旨前望單子入之。徐鼎修沈念祖落點。刑曹參議前望單子入之。李在學落點。
정조 5년
都目。有政。吏批。判書鄭民始。參判金文淳。參議鄭志儉。左承旨徐有防進。以洪係浩爲造紙別提。任堉爲掌樂主簿。柳詢爲活人別提。宋宅圭爲恭陵令。朴存源爲錦山郡守。李宜耆爲淸道郡守。李德懋爲沙斤察訪。金聲九爲安奇察訪。李東泰爲工曹參議。蔡敏恭爲敦寧主簿。朴天浚爲內資主簿。朴賢秀爲義盈主簿。李基讓爲禮賓主簿。黃仁熙爲典牲直長。張獻慶爲延日縣監。崔大恒爲咸鏡都事。吳鵬南爲良才察訪。趙鎭元爲輸城察訪。任屹爲三和府使。趙象存爲南部奉事。金德行爲禧陵直長。徐侃修爲南原府使。金宗範爲海州判官。金魯淳爲大司諫。趙榮弼爲司諫。宋銓鄭德弼爲掌令。尹行元崔烜爲持平。宋翊休爲獻納。趙公鎭李魯春爲正言。許任爲長湍府使。李基成爲楚山府使。金鳳顯爲戶曹正郞。洪義榮爲全義縣監。金啓濂爲燕岐縣監。邊鎭城爲三水府使。李尙訥爲茂山府使。李益運爲兵曹佐郞。柳大源爲穩城府使。閔光晉爲甲山府使。趙貞相爲昆陽郡守。高雲瑞爲郭山郡守。金鎜爲廣興主簿。金履運爲平市主簿。李廷書爲廣興奉事。兪靖柱爲內資奉事。崔在修爲司宰直長。金觀秋爲泰陵直長。尹光柱爲北部奉事。孫碩周金興弼爲直講。吳泰魯爲平昌郡守。林夏喆爲金浦郡守。尹壽民爲端川府使。趙彦心爲雲山郡守。張齊斗爲長鬐縣監。朴文絅爲高敝郡守。金鎜爲戶曹佐郞。朴賢秀爲工曹佐郞。金載遂金光績申大復爲假引儀。李復燮爲尙瑞直長。許榮爲司饔奉事。金正淳爲內贍奉事。曺允大徐美修爲典籍。知義禁單鄭好仁。趙光逵爲龍潭縣令。洪景游爲文義縣令。李崇運爲陰城縣監。金夏璉爲刑曹佐郞。柳孝源爲平山府使。李斗源爲尙瑞副直長。李復燮爲漢城主簿。申大尹爲宗簿主簿。具馨遠爲司導主簿。柳烔爲桃源察訪。尹昌淳爲兎山縣監。魚用元爲順安縣令。任璸爲禮安縣監。朴忠煥朴奎淳爲典籍。金尙𨗚爲東部都事。睦祖永爲司藝。安濟元爲直講。李命心爲兼引儀。李斗源爲尙瑞直長。李碩模爲狼川縣監。韓重裕爲靈山郡守。魚錫定爲寧越府使。丁範祖爲豊川府使。李顯永爲成川府使。曺命楫爲長淵縣監。具綱爲長興府使。李寬鼎爲典設別檢。曺允邁爲繕工副奉事。柳詢爲漢城主簿。李百亨閔師宣爲典籍。崔範星爲草溪郡守。鄭致綏爲敦寧判官。蔡敏恭爲北部都事。申完爲萬頃縣令。崔鳳民爲掌苑別提。李儒敬爲坡州牧使。尹得愚爲尙瑞副直長。李性重爲知禮縣監。尹廷烈爲奉化縣監。李健秀爲中和府使。辛弼垕爲蔚珍縣令。元毅鎭爲瓦署別提。洪挾爲典設別提。金浩成爲引儀。張弼漢爲典獄主簿。柳始聃爲義盈主簿。李秉淳爲宗廟副奉事。李萬英爲重林察訪。鄭瑀爲兼引儀。李華國爲掌樂主簿。贈吏參徐孝修。贈吏判大學例兼。右參贊徐有隣考。贈吏參鄭光殷。贈吏判大學例兼。判尹鄭昌聖考。故監察李恒重。贈吏參例兼。前義州府尹李顯永考。任焴爲西部都事。李復燮爲禁府都事。李最源爲戶曹正郞。徐美修曺允大爲禮曹正郞。尹秀東爲漢城判官。文躍淵爲禮曹佐郞。李敏亨爲禁府都事。洪絲浩李復奕爲刑曹佐郞。安濟遠爲黃海都事。鄭一祥爲禮曹參判。徐鼎修爲戶曹參議。金光岳爲宗簿正。洪秉聖爲掌樂正。白師坤爲典籍。玄光國爲造紙別提。玄啓桓爲活人別提。姜垣爲持平。李頣祥李家煥爲正言。李義行爲大司諫。金光岳爲掌令。尹長烈爲司諫。李錫夏爲持平。趙錫穆爲獻納。兼春秋單金鳳顯。姜鳳瑞爲奉常主簿。李甲龍爲典籍。曺允大爲兵曹佐郞。林鳳李昌運爲右尹。鄭繼忠爲獒樹察訪。蔡敏恭爲監察。申大尹爲兵曹佐郞。朴奎淳爲禮曹正郞。李錫源爲直講。李東獻爲禁府都事。愼師稷爲宗簿。沈擇之爲禁府都事。鄭重祿爲典籍。金元甲爲活人別提。申斗七爲廣興主簿。尹煜爲社稷令。鄭東愈爲司僕主簿。尹在寬爲掌樂主簿。金東鎭爲監察。李趾采爲禁府都事。權彝性爲平市令。崔守觀爲光陵令。洪益烈爲北部都事。安鼎福爲敦寧主簿。沈禧爲漢城主簿。金恒光爲校檢。南公著爲引儀。鄭根爲軍器主簿。申史源爲假監役。李萬運爲敦寧參奉。典籍二單李之珩金鼎國。金鍵爲寧陵參奉。李英澤爲元陵參奉。鄭東輔爲懿陵參奉。鄭厚祚爲泰陵參奉。金絅采爲宣陵參奉。金漢東爲敬陵參奉。李協聖爲英陵參奉。安廷襗爲順康園守奉官。韓宗鎬爲義陵參奉。李榏爲定陵參奉。趙衍玉安宗孝爲假引儀。李敏采爲景慕宮直長。高宅謙爲肇慶廟別檢。柳誨爲長寧殿別檢。柳光億爲慶基殿別檢。權應範爲徽陵別檢。李萬榮爲翼陵別檢。郭鎭益爲康陵別檢。中學訓導金就行。南學訓導金潭。西學訓導安邁權。以上單付。金再郁爲直講。李敬玉爲大司諫。朴趾慶爲持平。鄭彦郁爲獻納。曺允大爲正言。
정조 5년
兵批。判書李性源。參判徐有寧。參議趙鼎鎭。參知柳誼。右承旨趙時偉進。以李明運爲副摠管。鄭景瑞爲同知。李義行李慶遇爲僉知。梁埉爲都摠都事。徐德世爲慶熙將。李得駿爲白翎僉使。閔光晉爲高嶺僉使。金載吉爲全羅右水虞候。李章漢爲防踏僉使。洪成龜爲荏子島僉使。李匡旭爲赤梁僉使。李埴爲東里僉使。申光世爲善積僉使。朴緯漢爲許沙僉使。高景文爲注文僉使。李良弼爲古城僉使。朴致彬爲彌串僉使。任世郁爲草芝僉使。李柱華爲高嶺僉使。田文顯爲宣傳官。徐有和爲羽林將。金尙墀爲訓鍊判官。崔鎭衡爲文城僉使。金致晙爲洪州營將。洪志浩爲三陟營將。李益魯爲五衛將。閔致協爲西原營將。李義彬爲京畿監營中軍。副護軍李東曄。副司直魚錫定任觀周李濟魯李世奭申應顯朴天衡邊德淳爲都摠經歷。李彦默爲訓鍊主簿。高時淵爲文山萬戶。崔德恒爲會寧浦萬戶。吳尙權爲加背梁萬戶。訓鍊判官安億齡。主簿南述老林喜春金敬一。以上減下。壬海鎭別將單朴佖春金光宇爲全羅監營中軍。崔範星爲黃海兵虞候。呂昌周爲新智島萬戶。金尙文爲長峰萬戶。李顯一爲龍津萬戶。崔喜成爲梨津萬戶。康載奎爲方山萬戶。白興彩爲金烏別將。安尙燁爲浦項別將。朴大醇爲大峴別將。李健秀爲宣傳官。尹璋爲訓鍊僉正。朴載熙爲判官。南性五爲全州營將。崔德華爲長壽別將。訓鍊主簿單白興彩。本院去官李敬大爲都摠經歷。元宅鎭爲楸坡萬戶。林喜春爲訓鍊判官。金爀趙學枋韓有文爲主簿。以上加設。金綾爲宣傳官。李光沂爲訓鍊僉正。金珠淵爲都總經歷。申斗七李琦鉉爲訓鍊主簿。李尙謙爲黃海兵虞候。鄭𨗚爲都摠經歷。鄭鍊李東秀爲都事。張集紹爲別害僉使。南志默爲五衛將。李晢爲訓鍊副正。尹璸爲主簿。西原營將閔致協。三陟營將洪志浩。洪州營將金致晙。京監中軍李義彬。以上今加折衝。副護軍閔致協洪浩浩金致晙宋文載爲副摠管。金履正爲文兼。孫錫圭金煥宋履成爲武兼。李昌培爲宣傳官。李漢昌爲訓鍊都正。朴基赫爲都摠經歷。梁埉爲宣傳官。曺夏彬爲訓鍊僉正。鄭義誠爲判官。李昌漢爲文兼。金百彬爲都摠都事。李仁默金峻岳李泰協爲訓鍊主簿。崔台衡爲僉知。高碩崙具世赫爲訓鍊判官。趙宅鎭金潤國爲武兼。尹守默沈鑏爲訓鍊主簿。副司直李義行趙錫穆尹在德鄭景淳金魯淳崔烜。副護軍朴聖泰柳翼之洪良浩李東馨吳泰賢許晊。副司果李頣祥尹九宗李魯春閔光德金處純。副司直鄭志儉李大遠安百漢尹𡊠李基敬申在協黃檄爲武兼。柳殷鉉爲宣傳官。閔光德李光鉉爲武兼。林擎漢爲訓鍊主簿。趙元㫬金尙源吳始赫爲部將。崔名宇宋奎端張齊崗李檜壽鄭昌復爲守門將。同仁權管單李㙉。乾川權管金時五。西水羅權管秦三漢。梑仇非權管李成良。小坡兒權管李震赫。寶化堡權管禹昌世。副司直鄭民始。
정조 5년
吏曹判書前望單子入之。金鍾秀落點。戶曹參議前望單子入之。趙鼎鎭落點。承旨前望單子入之。趙時偉落點。
정조 5년
徐有防啓曰。延祥詩製述官中。時無職名人。令該曹口傳付軍職。何如。傳曰。允。
정조 5년
傳于金宇鎭曰。參議新除。意或修擧故也。況此等事擧行。亦必詳明。明日判堂。勿參賓對。明朝開坐政吏處。捧供判堂。持供辭來待。問目則參議以昨日該房。稔知本事。出意見發問。期於取服事。分付刑曹。如卽直招。不必施威。一體分付。
정조 5년
徐有防。以弘文館言啓曰。本館下番連日姑降入直。事甚未安。校理權以綱。修撰李鼎揆。副修撰徐有成。旣有只推之命。修撰李鼎揆。副修撰徐有成。竝卽牌招。推移入直。校理權以綱一體牌招察任。何如。傳曰。允。
정조 5년
又以吏曹言啓曰。宗廟永禧殿各陵宮園正朝祭獻官。依近例一品宗班二品卿宰及刑官。通融塡差之意。敢啓。傳曰。知道。
정조 5년
趙時偉。以兵曹言啓曰。羽林衛將李燁。素患疾病。當寒添劇。時月之內。差復無期。呈狀乞遞。領軍之將。不可暫曠。今姑改差。何如。傳曰。允。
정조 5년
又以摠戎廳言啓曰。本廳中軍兼管城將李明運。今日都政。移拜摠管。而方當北漢捧糴。未及磨勘。各倉逋欠。亦未收殺之時。若付生手。則頭緖莫察。擧行罔措。仍任。何如。傳曰。允。其代。令該曹。今日政差出。
정조 5년
徐有防。以成均館官員。以大司成意啓曰。因本館草記。無等庠試。必令限內設行。過限則勿試。年前大司成。筵奏定式。而此乃復故例之擧也。本館必有可據之例。斯速詳考草記事批下矣。臣伏奉聖敎。取考本館謄錄。則丁酉十一月。因諫臣所啓。學製分四等取十人。而踰等則削製事定式矣。同年十二月。因大司成徐浩修所啓學製。過限則削製。不無掣礙之端。當等季朔旬間。自本館草記政院稟旨。或飭勵。或變通事。又爲定式矣。己亥年四學夏等學製。因朝家之有事。未得設行。同年十一月。大司成李命植。以此筵稟。而與無端不爲有異。冬等前。先試下等事。命下矣。伊時夏等擧製。追後設行於冬月。而定式之後。學製過限。仍爲削製之例。本館無他可據。謄錄之意。敢啓。傳曰。此等無稽之例。予亦不知。何以爲答。自本館。更加廣考前例。指一草記。仍卽擧行。
정조 5년
以刑曹參議鄭景淳初度呈辭。傳于沈念祖曰。許遞。今日政差出。
정조 5년
以吏曹判書有闕政事。取稟。傳于徐有防曰。前望單子入之。
정조 5년
以前兼春秋金鎔拿處傳旨。傳于沈念祖曰。分揀。
정조 5년
以梨津萬戶趙愿拿處傳旨。傳于沈念祖曰。如渠微賤之類。何必拿處。汰去。